LT Europos Sąjungos oficialusis leidinys C 18/6

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2015/C 18/03)

Šiuo paskelbimu suteikiama teisė pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PAKEITIMO PARAIŠKA

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

PAKEITIMŲ PARAIŠKA PAGAL 9 STRAIPSNĮ

„UVA DE MESA EMBOLSADA DEL VINALOPÓ“

EB Nr.: ES-PDO-0117-01032-22.8.2012

SGN ( ) SKVN ( X )

1. Keičiamos produkto specifikacijos dalys

—

☐

—

☒

—

☐

—

☐

—

☒

—

☐

—

☐

—

☐

—

☐

2. Pakeitimo (-ų) pobūdis

—

☐

—

☒

—

☐

—

☐

3. Pakeitimas (-ai)

1) Pirmasis pakeitimas – įtrauktos naujos vynuogių veislės: „Doña María“, „Dominga“ ir „Victoria“ (baltosios vynuogės) ir „Red Globe“ (raudonosios vynuogės). Priežastis: nuo kilmės nuorodos „Uva Embolsada del Vinalopó“ įregistravimo 1989 m. geografinėje vietovėje įvyko daug pokyčių – vystėsi auginimo technologijos ir kito vartotojų įpročiai bei vartotojų prisitaikymas prie rinkų. Iš pradžių buvo auginamos „Aledo“, „Italia“ arba „Ideal“ ir „Rossetti“ veislių vynuogės. Jų neatsisakyta, tačiau papildomuose hektaruose prisodinta naujų veislių vynuogių. Naujoms veislėms taikyti tie patys auginimo ir apsaugojimo maišeliais metodai. Šių naujų veislių vynuogės buvo pasodintos gana dideliame plote, todėl galima teigti, jog jos gana gerai prisitaikė. Iš tiesų – vaisiai išsaugo beveik visą savo vaškinę apnašą, jiems būdinga ryškesnė spalva ir odelė be defektų. Kalbant apie juslines savybes, „Victoria“, „Red Globe“, „Doña María“ ir „Dominga“ veislių vynuogės derliaus nuėmimo metu būna gana saldžios, kaip ir saugoma nuoroda jau žymimų veislių vynuogės („Aledo“, „Italia/Ideal“ ir „Rosetti“). Todėl nuimant derlių visos jos būna pasiekusios 12,5 Brikso laipsnių vertę. Prašymas įtraukti naujas veisles į SKVN „Uva de mesa embolsada del Vinalopó“ grindžiamas visais šiais faktais (saldumas, vaškinė apnaša, ryški spalva, odelė be defektų, prisitaikymas prie aplinkos ir apsaugojimo maišeliais technologija). Vynuogių veislių aprašymas: „Victoria“. Kekės didelės, piramidės formos, žemyn siaurėja. Uoga yra vaško geltonumo, didelė ir elipsės formos. Minkštimas traškus, skonis saldus ir nestiprus. Pervežamos vynuogės labai gerai išsilaiko. Auginamos leidžiant kerotis ir ant aukštų špalerių. Derlių galima imti liepos pabaigoje, o auginant dirbtiniu būdu – ir birželio mėn. Veislė labai palanki auginti, nes apsaugotos maišeliais uogos nenukenčia nuo paukščių ir vabzdžių, todėl gaunamas geros kokybės produktas. Šios veislės vynuoges apsaugant maišeliais pasiekiama gerų rezultatų. „Dominga“. Derlių galima nuimti nuo spalio mėn. iki lapkričio mėn. pabaigos. Visuomet apsaugoma maišeliais, todėl uogos įgauna vientisą cukranendrių geltonumo spalvą; puikios kokybės ir vartotojų labai mėgstama. „Doña María“. Kekės didelės, kūgio formos, prisitvirtinusios nestipriai. Uogos labai didelės, šviesiai geltonos spalvos, ovalo formos, labai saldžios. Sunoksta nuo rugsėjo pradžios iki spalio pabaigos. Auginamos leidžiant aukštai kerotis ir ant aukštų špalerių su dvigubomis virvėmis. Šios veislės vynuogės labai gerai auga apsaugotos maišeliais. „Red Globe“. Kekės labai didelės, kūginio cilindro formos, su sparneliais (nuo vidutinio ilgumo iki ilgų) ir prisitvirtinusios vidutiniškai stipriai. Uogos gali būti raudonos, vyno spalvos, rožinės arba rausvai violetinės, rutulio formos, labai didelės, nestipraus skonio, traškiu minkštimu, stora, atsparia ir lengvai nulupama odele. Auginamos leidžiant aukštai kerotis ir ant aukštų špalerių su dvigubomis virvėmis. Ši veislė puikiai prisitaikė prie geografinės vietovės sąlygų ir apsauginių maišelių naudojimo.

2) Antras pakeitimas – išbraukti su genėjimu susijusių auginimo įpročių aprašą. Išbraukiama ši informacija: „Ant špalerių auginamos vynuogės genimos „asta“ (Guyot) būdu, t. y. paliekant dvi šakas, o ant kiekvieno vynuogienojo – po 12–14 pumpurų. Ant vynuogių, kurios auga kerodamosi, paliekama po 4 šakas, ant jų – po 4–6 ūglius, o ant ūglių – po 2–4 pumpurus.“ Priežastis. Ši informacija, susijusi su genėjimu, ūglių skaičiumi ant šakų ir pumpurų skaičiumi ant ūglių, nėra svarbi auginant „Uva de mesa embolsada del Vinalopó“ ir šioms vynuogėms įgaunant joms būdingas savybes. Be to, nuo prašymo įregistruoti produktą, pateikto 1996 m., iki mūsų dienų sukaupta auginimo patirtis parodė, kad nebūtina apsiriboti vieninteliu genėjimo būdu, aprašytu pirminėje produkto specifikacijoje. Kadangi kalbama apie konkrečią auginimo praktiką, kuri, kaip minėta, nėra svarbi auginant skirtingomis savybėmis pasižyminčias vynuoges, prašoma šios informacijos netraukti į naują specifikacijos aprašą.

3) Trečias pakeitimas – iš vynuogių klasių aprašo išbraukti „Extra“ ir „Primera“ klases. Išbraukiama ši informacija: „„Extra“ ir „Primera“ klasės, nustatytos Reglamente (EEB) Nr. 1730/87 ir 1982 m. lapkričio 24 d. Ministro įsakymu (1982 m. lapkričio 27 d. Ispanijos oficialusis leidinys) „Ekstra“ klasė – aukščiausios kokybės vynuogės. Kekių forma ir išsivystymas atitinka nustatytas veislės savybes ir nepasižymi jokiais defektais. Spalva vientisa, visa uoga būna šviesiai gelsvos vaško spalvos. Uogos kietos, tvirtai prisitvirtinusios prie šakelės ir vienodai ant jos pasiskirsčiusios, beveik visiškai padengtos vaškine apnaša. Minimalus kekės svoris – 200 g. ± 5 % leistinas nuokrypis, dėl kurio vynuogės nebepriklauso šiai klasei, bet atitinka „Primera“ klasės reikalavimus. Supakuotoms „Ekstra“ klasės vynuogėms leidžiama taikyti 10 % kekių svorio nuokrypį, tuomet jos bet kuriuo atveju turi atitikti „Primera“ klasės reikalavimus. „Primera“ klasė – geros kokybės vynuogės. Kekių forma ir išsivystymas atitinka nustatytas veislės savybes. Spalva vientisa, visa uoga būna gelsvos vaško spalvos. Uogos standžios, tvirtai prisitvirtinusios prie šakelės ir kiek įmanoma labiau pasidengusios vaškine apnaša. Vynuogės ant šakelės gali būti pasiskirsčiusios ne taip vienodai kaip „Extra“ klasės vynuogės, leidžiamos nedidelės deformacijos ir spalvos defektai. Minimalus kekės svoris – 150g.“ Priežastis: „Extra“ ir „Primera“ klasių apibrėžtis ir nuokrypiai, kaip nurodyta prašyme įregistruoti SKVN „Uva de mesa embolsada del Vinalopó“, buvo nustatyti 1987 m. birželio 22 d. Komisijos reglamente (EEB) Nr. 1730/87 (3), kuris jau panaikintas. Be to, šio tipo reikalavimai yra bendro pobūdžio, jie taikomi visoms vynuogėms ir nėra konkrečiai skirti SKVN „Uva de mesa embolsada del Vinalopó“. Galiausiai reikia atsižvelgti į tai, kad tokio tipo reikalavimai laikui bėgant gali kisti, todėl nėra prasmės išsamiai aprašinėti vynuogių klases.

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (4)

„UVA DE MESA EMBOLSADA DEL VINALOPÓ“

EB Nr.: ES-PDO-0117-01032-22.8.2012

SGN ( ) SKVN ( X )

1. Pavadinimas

„Uva de mesa embolsada del Vinalopó“

2. Valstybė narė arba trečioji šalis

Ispanija

3. Žemės ūkio produkto arba maisto produkto aprašymas

3.1. Produkto tipas

1.6 klasė. Švieži arba perdirbti vaisiai, daržovės ir grūdai.

3.2. Produkto, kuriam taikomas 1 punkte nurodytas pavadinimas, aprašymas

Saugomos kilmės vietos nuoroda gali būti žymimos tik šios vynuogių veislės:

— Baltųjų vynuogių veislės: „Aledo“. Kekės didelės ir nestipriai prisitvirtinusios. Uogos elipsės formos, vaško geltonumo. Odelė stora ir traški. Sunoksta vėlai, lapkričio–gruodžio mėn. „Italia arba Ideal“. Kekės vidutinio dydžio, su didelėmis aukso spalvos ir elipsės formos uogomis, traškiu minkštimu ir švelnaus muskato skonio. Derlius imamas rugsėjo–spalio mėn. „Rosetti“. Kekės didelės, kūginio cilindro arba piramidės formos. Uogų spalva – nuo vaško geltonumo iki aukso geltonumo. Uogos didelės, nestipraus, tačiau saldaus skonio ir traškiu minkštimu. Odelė plona, pasidengusi vaškine apnaša. Derlius imamas nuo pirmųjų rugsėjo iki paskutinių spalio mėn. dienų. „Victoria“. Kekės didelės, piramidės formos, einant žemyn siaurėja. Uoga vaško geltonumo spalvos, didelė ir elipsės formos. Minkštimas traškus, skonis saldus ir nestiprus. Atspari veislė, kurią galima auginti leidžiant kerotis ir ant aukštų špalerių. Derlių galima imti liepos pabaigoje, o auginant dirbtiniu būdu – ir birželio mėn. „Dominga“. Derlių galima imti nuo spalio mėn. iki lapkričio mėn. pabaigos. Uogos vientisos cukranendrių geltonumo spalvos, puikios kokybės ir vartotojų labai mėgstamos. „Doña María“. Kekės didelės, kūgio formos, prisitvirtinusios nestipriai. Uogos labai didelės, šviesiai geltonos spalvos, ovalo formos, labai saldaus skonio. Sunoksta nuo rugsėjo pradžios iki spalio pabaigos. Auginamos leidžiant aukštai kerotis ir ant aukštų špalerių su dvigubomis virvėmis.

— Raudonųjų vynuogių veislė: „Red-Globe“. Kekės labai didelės, kūginio cilindro formos, su sparneliais (nuo vidutinio ilgumo iki ilgų) ir prisitvirtinusios vidutiniškai stipriai. Uogos gali būti raudonos, vyno spalvos, rožinės arba rausvai violetinės, rutulio formos, labai didelės, nestipraus skonio, traškiu minkštimu, stora, atsparia ir lengvai nulupama odele. Auginamos leidžiant aukštai kerotis ir ant aukštų špalerių su dvigubomis virvėmis. Šių veislių vynuogės būna gana saldžios – saldumo vertė siekia 12,5 Brikso laipsnių.

„Extra“ ir „Primera“ klasėms priklausantys vaisiai pasižymi šiomis savybėmis:

— yra sveiki,

— švarūs,

— be jokių pašalinių priemaišų,

— be vabzdžių ar ligų padarytos žalos žymių,

— be pelėsio žymių,

— be perteklinės išorinės drėgmės,

— be pašalinio kvapo ar skonio.

Uogos turi būti:

— gerai susiformavusios,

— tinkamai išsivysčiusios,

— prisitvirtinusios prie šakelės.

„Uva de mesa embolsada del Vinalopó“ vynuogės išsaugo beveik visą savo vaškinę apnašą, joms būdinga ryškesnė spalva ir odelė be defektų.

3.3. Žaliavos (taikoma tik perdirbtiems produktams)

—

3.4. Pašarai (taikoma tik gyvūninės kilmės produktams)

—

3.5. Specialūs gamybos veiksmai, atliktini nustatytoje geografinėje vietovėje

Auginimas ir derliaus nuėmimas.

3.6. Specialios pjaustymo, trynimo, pakavimo ir kt. taisyklės

—

3.7. Specialios ženklinimo etiketėmis taisyklės

„Uva de mesa embolsada del Vinalopó“ vynuoges nurodančiuose įrašuose arba etiketėse privaloma pateikti oficialų ES saugomų nuorodų ženklą ir užrašus „Denominación de origen protegida“ (SKVN) ir „Uva de mesa embolsada del Vinalopó“.

Kitoje produkto pusėje klijuojama atitiktį patvirtinanti etiketė, kurioje nurodytas iš raidžių ir skaitmenų sudarytas kodas; šią etiketę tvirtina pakavimo įmonė, kuri patikrina, kad etikečių nebūtų galima panaudoti antrą kartą, – tokiu būdu garantuojamas produkto atsekamumas. Šiose etiketėse įrašoma nuoroda „Denominación de Origen protegida uva de mesa embolsada del Vinalopó“ ir pridedamas šios nuorodos logotipas.

4. Glaustas geografinės vietovės apibūdinimas

Vynuogių, kurioms suteikta saugoma kilmės vietos nuoroda „Uva de Mesa Embolsada Vinalopó“, auginimo vietovę sudaro sklypai, įrašyti į SKVN valdymo įstaigos parengtą sklypų registrą ir esantys šiose Alikantės provincijos savivaldybėse: Agostos, Aspės, Ondono de los Frailės, Ondono de las Nievės, Monfortės del Sido, Noveldos ir La Romanos.

5. Ryšys su geografine vietove

5.1. Geografinės vietovės ypatumai

Gamtos veiksniai

Vinalopo Medio vietovėje susiduria trys Almerijos provincijai būdingo Viduržemio jūros klimato variantai – jūrinis, vidutinio klimato juostos ir subtropinis.

Dėl to šioje vietovėje temperatūra retai nukrenta žemiau 0 °C, o šalnų pavojus didesnis žemesnėse šiaurės ir šiaurės rytų vietovėse.

Kritulių iškrenta labai nevienodai: būna ir sausrų, ir didelių potvynių. Kritulių kiekis ir dažnumas skirtingais metais nevienodas.

Dirvožemiai klintinės kilmės. Jų litologinė kilmė – nevienodame lygyje išsidėstę žvyro telkiniai, susidarę dėl kontinentinių ir jūrinių sąnašų, smiltainio, klinčių ir mergelio su smiltainiu. Visuose slėnio dirvožemiuose daug kalcio karbonato ir mažai organinių medžiagų.

Vietovės topografija – Vinalopo ir aplinkiniai slėniai, sudarantys plačią kalnus kertančią perėją iš šiaurės į pietus, kuria teka Vinalopo upė.

Žmogiškieji veiksniai

Valgomųjų vynuogių apsaugojimas maišeliais – tai specifinė technologija, taikoma tik pirmiau išvardytose Medio Vinalopo regiono savivaldybėse. Ši praktika 1920 m. pradėta taikyti Noveldos savivaldybėje siekiant popieriniais maišeliais apsaugoti vynuogių kekes nuo vynuoginių kandžių.

Kiekviena kekė apgaubiama apsauginiu popieriniu maišeliu, kuriame išlieka iki pat pakavimo.

5.2. Produkto ypatumai

SKVN žymimoms vynuogėms „Uva de mesa embolsada del Vinalopó“ būdinga tai, kad jos vaškinė apnaša išlieka beveik nepažeista. Be to, uogos skiriasi ryškesne savo spalva, o jų odelė būna be defektų.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Dėl gamtos ir žmogiškųjų veiksnių „Uva de mesa embolsada del Vinalopó“ įgauna tik joms būdingų savybių.

Saugomoje vietovėje vyrauja Viduržemio jūros klimatas, dėl visus metus išsilaikančios švelnios temperatūros uogos įgauna ryškesnę nei įprasta spalvą.

Vinalopo vietovės topografija – keletas sujungtų ir perėją sudarančių slėnių – apsaugo vietovę nuo šalnų, todėl uogų spalva tampa ryškesnė.

Dėl naudojamos vynuogių apsaugojimo maišeliais technologijos beveik nepažeidžiama uogų vaškinė apnaša, o odelė būna be defektų.

Vynuogių apsaugojimas maišeliais – tai specifinė technologija, kuriai vystantis vis daugiau dėmesio skiriama naudojamam popieriui: naudojamas ilgo celiuliozės pluošto popierius su melaminu (atsparus drėgmei), švelnus ir cukranendrių spalvos, nuo kurio irgi iš dalies priklauso vynuogių spalva.

Be to, šis popierius atsparesnis ir geriau apsaugo nuo lietaus, todėl ant uogų odelės neatsiranda defektų; tačiau pasitaiko, kad kai kurios kekės viršuje esančios uogos, apgaubtos maišeliu esant aukštai temperatūrai, apdega. Norint tinkamai apsaugoti vynuoges maišeliais, būtina gerai išmanyti vietovės klimato ypatumus.

Nuoroda į paskelbtą specifikaciją

(Reglamento (EB) Nr. 510/2006 (5) 5 straipsnio 7 dalis)

http://www.agricultura.gva.es/pc_uvavinalopo

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.

(3) OL L 163, 1987 6 23, p. 25.

(4) Pakeistas Reglamentu (ES) Nr. 1151/2012.

(5) Žr. 4 išnašą.